Шъэумэн Хьазрэт фэкIо — Адыгэ макъ\nШъэумэн Хьазрэт фэкIо\nРедактор 30.04.2021 30.04.2021 КЪЭБАРЫКlЭХЭР\nУичылэ гупсэ сэлам къыуехы, Хьазрэт!\nТэ, Iимамыр, ефэндыр, диным игъогу тетхэр, зэкIэ къоджэдэсхэр, тыпфэраз, Хьазрэт!\nТызэрэпщымыгъупшэрэр тэшIэ, уянэ узэрэфэгумэкIынэу укъызщыхъугъэ къуаджэм уфэгумэкIы. Ренэу укъыкIэупчIэ, щыкIагъэу иIэм игъом гу лъыотэ, ащ уихьалэлыгъэ пэогъохы, гушIуагъор ылъап­сэу Iофыр зэшIоохы. Шапсыгъэ къуаджэхэри, нэмыкIхэри о уихьатыркIэ зэтегъэпсыхьагъэ хъугъэх, гъогу дэгъухэр, газыр, электричествэр, псыр игъом анэбгъэсыгъэх. УишIуагъэ зэмыкIыгъэ лъэныкъо къэгъотыгъуай. О уихьатыркIэ еджапIэхэр, клубхэр, кIэлэцIыкIу IыгъыпIэхэр зэтырагъэпсыхьагъэх, цIыфхэм япIун ахэр фэIорышIэх. Мыхэм яхьатыркIэ цIыф дэгъубэ лъэпкъым къызэрэхэкIыщтым тицыхьэ телъ.\nТэ анахьэу тызыгъэгушIорэр, тызыгъэгушхорэр IэзапIэу чылэм дябгъэшIыхьагъэр ары. Мыр джырэ лъэхъаным епэсыгъэ, диштэрэ IэзапIэмэ апэ ит. ЧIыпIэм щыпсэухэрэмкIэ Iэрыфэгъушху, ишIогъэшхо къэкIо. Ау ахэм ямызакъоу, мы клиникэм зыщызгъэхъужьы зышIоигъохэр чIыпIабэмэ къарэкIых. Операцие хьылъэхэр щашIых, щяIазэх, щагъэхъужьых, разэ хъугъэу цIыфхэр мэкIожьых.\nУахътэр зы чIыпIэ итэп, лъэкIуатэ. Илъэсыбэ блэкIыщт, ау цIыфмэ дахэу япIуагъэр, шIоу афэпшIагъэр ащыгъупшэщтэп, кIодыщтэп.\nШъыпкъэм тетэу къэпIон хъумэ, Хьазрэт, тэри утщыгъупшэрэп. Укъызыхъугъэ мафэр къызэрэблагъэрэри тэшIэ. Ащ епхыгъэу сэлам къыотэхы, тыпфэгушIо, Тхьэ тыпфелъэIу псауныгъэ пытэ уиIэу, уигупсэ-Iахьылмэ уадэтхъэжьэу, унасыпышIоу ущыIэнэу, мы дунаим анахьыбэ щызыгъэшIэщтмэ Алахьэм ащыщ уишIынэу!\nКъоджэдэсмэ ацIэкIэ къэзытхыгъэр шъхьэкIафэ къыпфэзышIэу Зэрамыку Алджэрый, Афыпсыпэ мэщытым иIимам.\nШъэумэн Хьазрэт Мэджыдэ ыкъом ыныбжь илъэс 84-рэ зэрэхъурэм фэшI тигуапэу тыфэгушIо. Хьазрэт цIыфхэм ишIуагъэу аригъэкIыгъэм рэзэныгъэ хигъуатэзэ ищыIэныгъэ гъогу дахэу рыкIонэу, ипсауныгъэ къыкIимычэу, иIахьылхэм ыкIи иблагъэхэм адатхъэу лIэшIэгъу псау адигъэшIэнэу тыфэлъаIо.\nАдыгэ лъэпкъым итарихъ Шъэу­мэн Хьазрэт пытэу зэрэхэуцуагъэм, ишIушIа­гъэкIэ, игукъэбзагъэкIэ ар цIыфхэм агу зэрилъыщтым тицыхьэ телъ.\nКъуекъо Нурбый, Хьаудэкъо Шыхьамыз, Гъыщ Сэлатчэрый.\nПредыдущая Терроризмэм ылъэныкъокIэ щынагъоу къэуцун ылъэкIыщтхэм ягъэнэфэн епхыгъэу цIыфхэр зэрэзекIонхэ фаер\nСледущая Президентым и Джэпсалъэ ипхырыщын